שו"ת רשב"ץ (תשב"ץ)/חלק ב/עו
מאזונה למלמד אשר שם יצ"ו

שאלה עו:
כל כתבי הקדש אשר שלחת באו לידי וראיתי עומק מליצתך ואשר הרבית השמחה על מעט הדבש הזה אשר שלחתי לך ואמרת כי אורו עיניך בו זה הוא מרוב אהבתך.
ושאלת ממני חתימת עדי הגט היאך צריכה להיות כי ראית בזה הפרש בין כותבי גיטין שיש מהם חותמים שני העדים בשטה אחת זה סמוך לזה ויש מהם חותמין בשני שיטו' זה תחת זה ולא ידעת מי הוא הצודק בשניהם:

תשובה:
דע כי אלו ואלו דברי אלהים חיים הם ובין כך ובין כך הגט כשר הוא ובארצותינו היו נוהגין לחתום בשיטה אחת זה אחר זה וברוב ארצו' אדום בצרפת וספרד הם נוהגים לחתום זה תחת זה ואין באחד מהם חשש פיסול אלא א"כ יש חלק מתחלת השיטה עד חתימ' העדים שאם יש חלק שם קרוב הדבר ליפסל מחשש שמא יעשו שטר באותו חלק אבל אם אין חלק כלל אלא העדים התחילו לחתום מראש השיטה אין כאן חשש כלל בין חתמו בשטה אחת זה אחר זה בין חתמו בב' שיטות זה תחת זה ודבר זה מפורש הוא בדברי הראשונים ז"ל: